Forslag til RÅDETS FORORDNING om tildeling af fiskerimuligheder i medfør af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Republikken Madagaskar /* COM/2014/0684 final - 2014/0317 (NLE) */





BEGRUNDELSE 1. BAGGRUND FOR FORSLAGET På grundlag af det mandat, Europa-Kommissionen har fået af Rådet[1], har Europa-Kommissionen indledt forhandlinger med Republikken Madagaskar med henblik på at forny protokollen til fiskeripartnerskabsaftalen mellem Det Europæiske Fællesskab og Republikken Madagaskar. Disse forhandlinger mundede ud i, at parterne paraferede et udkast til en ny protokol den 19. juni 2014. Den nye protokol dækker en periode på 4 år regnet fra datoen for den midlertidige anvendelse, jf. artikel 15, det vil sige fra datoen for dens undertegnelse, dog tidligst fra den 1. januar 2015. Hovedformålet med protokollen til aftalen er at skabe fiskerimuligheder for EU-fartøjerne i Republikken Madagaskars farvande under hensyn til de forvaltningsforanstaltninger, der er vedtaget af Den Internationale Kommission for Bevarelse af Tunfiskebestanden i Det Indiske Ocean (i det følgende benævnt "IOTC") og, hvor det er relevant, inden for grænserne af det disponible overskud. Kommissionen har bl.a. baseret sin forhandlingsposition på resultaterne af en efterfølgende evaluering foretaget af eksterne eksperter. Hovedformålet er at styrke samarbejdet mellem Den Europæiske Union og Republikken Madagaskar med henblik på at skabe en partnerskabsramme for udviklingen af en politik for bæredygtigt fiskeri og ansvarlig udnyttelse af fiskeressourcerne i Republikken Madagaskars fiskerizone i begge parters interesse. I protokollen er der mere specifikt fastsat fiskerimuligheder for følgende kategorier: · 40 notfartøjer til tunfiskeri · 32 langlinefartøjer med flydeline med en tonnage på over 100 BT · 22 langlinefartøjer med flydeline med en tonnage på op til 100 BT. Kommissionen foreslår på dette grundlag, at Rådet med Europa-Parlamentets godkendelse vedtager en afgørelse om indgåelse af den nye protokol. 2. RESULTAT AF HØRINGER AF INTERESSEREDE PARTER OG KONSEKVENSANALYSER De interesserede parter er blevet hørt i forbindelse med evalueringen af protokollen for perioden 2013-2014. Medlemsstaternes eksperter er også blevet hørt på de tekniske møder. Det er på baggrund af disse høringer konkluderet, at det er af interesse at opretholde en fiskeriprotokol med Republikken Madagaskar. 3. JURIDISKE ASPEKTER AF FORSLAGET Den foreliggende procedure er iværksat sideløbende med procedurerne for Rådets afgørelse om godkendelse af den midlertidige anvendelse af protokollen og Rådets forordning om fordeling af fiskerimulighederne blandt EU-medlemsstaterne. 4. VIRKNINGER FOR BUDGETTET Den årlige finansielle modydelse, som beløber sig til 1 566 250 EUR for hvert af de to første år af protokollens gyldighedsperiode og til 1 487 500 EUR for hvert af de følgende to år, er baseret på: a) en referencemængde på 15 750 ton i forbindelse med adgang til et årligt beløb på 866 250 EUR for hvert af de to første år af protokollens gyldighedsperiode og 787 500 EUR for hvert af de følgende to år, og b) støtte til udviklingen af fiskerisektorpolitikken i Republikken Madagaskar på 700 000 EUR pr. år. En sådan støtte opfylder den nationale fiskeripolitiks mål og navnlig Republikken Madagaskars behov, når det gælder bekæmpelse af ulovligt fiskeri. 2014/0317 (NLE) Forslag til RÅDETS FORORDNING om tildeling af fiskerimuligheder i medfør af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Republikken Madagaskar RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 3, under henvisning til forslag fra Europa-Kommissionen[2], og ud fra følgende betragtninger: (1) Den 15. november 2007 vedtog Rådet forordning (EF) nr. 31/2008 om indgåelse af fiskeripartnerskabsaftalen mellem Det Europæiske Fællesskab og Republikken Madagaskar[3]. (2) Den 19. juni 2014 blev der paraferet en ny protokol til partnerskabsaftalen (i det følgende benævnt "den nye protokol"). Den nye protokol giver EU-fartøjer muligheder for at fiske i den fiskerizone, der hører under Republikken Madagaskars jurisdiktion. (3) Den [...] vedtog Rådet afgørelse nr. .../2013/EU[4] om undertegnelse og foreløbig anvendelse af den nye protokol. (4) Det bør fastlægges, hvordan fiskerimulighederne skal fordeles mellem medlemsstaterne i den nye protokols anvendelsesperiode. (5) I henhold til artikel 10, stk. 1, i Rådets forordning (EF) nr. 1006/2008[5] skal Kommissionen underrette de berørte medlemsstater, hvis det viser sig, at de fiskerimuligheder, som Unionen har fået tildelt i henhold til den nye protokol, ikke udnyttes fuldt ud. Modtages der ikke noget svar inden udløbet af en frist, som fastsættes af Rådet, betragtes det som en bekræftelse af, at den pågældende medlemsstats fartøjer ikke udnytter deres fiskerimuligheder fuldt ud i den pågældende periode. Nævnte frist bør fastsættes af Rådet. (6) For at sikre, at EU-fartøjerne kan genoptage fiskeriet, er det i den nye protokols artikel 15 fastsat, at den kan anvendes midlertidigt af begge parter fra datoen for undertegnelsen, dog senest den 1. januar 2015. (7) Denne forordning bør anvendes fra den dato, hvor den nye protokol finder midlertidig anvendelse — VEDTAGET DENNE FORORDNING: Artikel 1 1. De fiskerimuligheder, der er fastsat i protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Republikken Madagaskar (i det følgende benævnt "protokollen"), fordeles mellem medlemsstaterne som følger: a) notfartøjer til tunfiskeri: Spanien: 18 fartøjer Frankrig: 22 fartøjer b) langlinefartøjer med flydeline med en tonnage på over 100 BT: Spanien: 18 fartøjer Frankrig: 9 fartøjer Portugal: 5 fartøjer c) langlinefartøjer med flydeline med en tonnage på op til 100 BT: Frankrig: 22 fartøjer 2. Grænsen for fangst af hajer sammen med tunfisk og lignende arter, som er fastsat i bilaget til protokollen for EU-langlinefartøjer med flydeline, fordeles mellem medlemsstaterne som følger: Spanien: 207 ton Frankrig: 34 ton Portugal: 9 ton 3. Den frist, som medlemsstaterne i henhold til artikel 10, stk. 1, i forordning (EF) nr. 1006/2008 har til at bekræfte, at de ikke fuldt ud udnytter de fiskerimuligheder, der er tildelt i henhold til aftalen, fastsættes til 10 arbejdsdage fra den dato, hvor Kommissionen meddeler dem, at fiskerimulighederne ikke er opbrugt. Artikel 2 Denne forordning træder i kraft på tredjedagen efter offentliggørelsen i Den Europæiske Unions Tidende. Den anvendes fra datoen for undertegnelsen af protokollen, dog tidligst fra den 1. januar 2015. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand [1] Vedtaget den 14. april 2014 af Rådet (landbrug og fiskeri). [2] [3] EUT L 15 af 18.1.2008, s. 1. [4] EUT C … [5] Rådets forordning (EF) nr. 1006/2008 af 29. september 2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande (EUT L 286 af 29.10.2008, s. 33).